Agong Terima Persembahan Syiling Peringatan Sempena Pertabalan Bernama 22 Jun, 2012 KUALA LUMPUR, 22 Jun (Bernama) -- Yang di-Pertuan Agong Tuanku Abdul Halim Mu'adzam Shah hari ini berkenan menerima persembahan wang syiling peringatan yang dikeluarkan sempena pertabalan baginda pada April lepas. Tuanku Abdul Halim menerima persembahan itu bersama Raja Permaisuri Agong Tuanku Hajah Haminah di Istana Negara, di sini. Dua set wang syiling yang setiap satu mengandungi tiga keping syiling peringatan itu dipersembah oleh Timbalan Gabenor Bank Negara Datuk Muhammad Ibrahim. Turut hadir Penolong Gabenor Bank Negara Abu Hassan Alshari Yahaya dan Pengarah Jabatan Pengurusan Fasiliti Bank Negara Azmi Abd Hamid. Bank Negara akan mengeluarkan kenyataan mengenai tarikh pengedaran wang syiling peringatan itu dalam masa terdekat. -- BERNAMA Hak Cipta Terpelihara © 2012 BERNAMA Source: